L-Ewwel Pitazz – Paragrafi 331-340 Kemm hi grazzja kbira li jkollok direttur spirtwali! Wieħed ikun jista' jagħmel progress iktar malajr fil-virtu', jara x'inhi r-rieda ta' Alla b'mod iktar ċar, iwettaqha b'fedelta' ikbar, u jimxi fit-triq li hi żgura u li ma fihiex perikli. Id-direttur ikun jaf kif jaħrab mill-blat li fuqhom tista' titfarrak ir-ruħ. Il-Mulej tani din il-grazzja aktar tard, biex ngħid is-sewwa, imma ninsab ferħana ħafna biha, meta nara kif Alla jinklina r-rieda Tiegħu għax-xewqat tad-direttur tiegħi. Ser insemmi ġrajja waħda biss minn elf waħda li ġrawli. Bħalma nagħmel is-soltu, darba waħda filgħaxija, tlabt lill-Mulej Ġesu' jagħtini l-punti għall-meditazzjoni tal-għada. Jiena rċevejt din it-tweġiba: Immedita l-profeta Ġona u l-missjoni tiegħu. Irringrazzjajt lill-Mulej, imma bdejt naħseb ġewwa fija kemm kien differenti s-suġġett mill-oħrajn. Imma b'ruħi kollha, ppruvajt nimmedita fuqu, u fil-persuna tal-profeta għaraft lili nnifsi, fis-sens li spiss jiena wkoll nipprova nġib ħafna skużi lill-Mulej, għax ngħidlu li xi ħadd ieħor żgur jagħmel ir-rieda qaddisa Tiegħu (aħjar minni), u nuri li ma nifhimx li Alla jista' jagħmel kollox u li s-setgħa Tiegħu bla qies tkun tista' tidher aktar ċara jekk l-għodda li juża tkun iktar fqira. Alla wrieni dan b'mod ċar kif issa ser nispjega. Dak in-nhar wara nofsinhar, kien hemm il-qrar għall-komunita'. Meta jiena ppreżentajt quddiem id-direttur ta' ruħi l-biża' li qabadni minħabba din il-missjoni li Alla kien qed jużani għaliha, għodda bla grazzja bħali, il-missier spiritwali tiegħi wieġeb li, rridu jew ma rridux, jeħtiġilna nwettqu r-rieda ta' Alla, u tani l-profeta Ġona bħala eżempju. Wara li qerrejt, bdejt nistagħġeb kif il-konfessur kien jaf li Alla kien qalli nimmedita fuq Ġona; jiena żgur ma kontx għidtlu. Imbagħad smajt dan il-kliem: Meta s-saċerdot ikun qiegħed jaħdem minfloki, ma jaħdimx waħdu, imma naħdem Jiena permezz tiegħu. Ix-xewqat tiegħu huma x-xewqat Tiegħi. Nista' nara kif Ġesu' jiddefendi r-rappreżentanti Tiegħu. Huwa stess jidħol fl-azzjonijiet tagħhom. + Il-Ħamis. Meta bdejt is-siegħa adorazzjoni, ridt ngħaddas lili nnifsi fl-agunija ta' Ġesu' fil-Ġnien taż-Żebbuġ. Imbagħad smajt vuċi ġewwa ruħi: Immedita fuq l-misteru tal-Inkarnazzjoni. U f'daqqa waħda l-Bambin Ġesu' deher quddiemi, jiddi bis-sbuħija. Huwa qalli kemm togħġbu lil Alla s-sempliċita' fir-ruħ. Għalkemm il-kobor Tiegħi jisboq kull għerf, Jiena nikkomunika biss ma' dawk li huma ċkejknin. Jiena rrid mingħandek tfulija spiritwali. Issa nista' nara ċar kif Alla jaħdem permezz tal-konfessur u b'liema fedelta' Huwa jżomm il-wegħdiet Tiegħu. Ġimgħatejn ilu, il-konfessur tiegħi qalli nirrifletti fuq din it-tfulija spiritwali. Kien daqsxejn diffiċli għalija għall-ewwel, imma l-konfessur tiegħi ma tax kas tad-diffikultajiet tiegħi u qalli nirrifletti fuq it-tfulija spirtwali. "Fil-prattika, din it-tfulija spirtwali, (huwa qal) turi lilha nfisha b'dan il-mod: tifel ma jinkwetax fuq l-imgħoddi jew il-ġejjieni, imma jagħmel użu mill-mument ta' issa. Jiena rrid nisħaq fuq dan ix-xebħ mat-tifel fl-ispiritwalita' tiegħek, Sor, u nisħaq ħafna fuq din il-ħaġa." Nista, nara kif Alla jiċċekken daqshekk għax-xewqat tal-konfessur tiegħi; Huwa ma jurix lilu nnifsu lili f'dan il-waqt bħala Għalliem fil-milja ta' saħħtu u bħala adult, imma bħala Tifel ċkejken. Dak Alla li jisboq kull fehma jidhirli fix-xebħ ta' Tifel ċkejken. Imma l-għajnejn ta' ruħi ma jieqfux f'din id-dehra. Għalkemm Inti tieħu s-sura ta' Tifel ċkejken, jiena nara fik il-Mulej li ma jmut qatt, Sid tas-Sidien, li jadurawk l-ispirti safja lejl u nhar, u li għalik il-qlub tas-Serafini jaqbdu bin-nar tal-imħabba l-iżjed safja. O Kristu, O Ġesu', jiena rrid ngħaddihom f'imħabbti għalik! Nitolbkom skuża, O spirti safja, talli għandi l-kuraġġ inxebbaħ lili nnifsi magħkom. Jiena, dan l-abbiss ta' miżerja; u Int, O Alla, li Inti l-abbiss tal-ħniena li ħadd ma jista' jifhmu, iblagħni bħalma s-sħana tax-xemx taħtaf u tixrob ġewwa fiha qatra nida. Ħarsa mimlija mħabba mingħandek għandha s-setgħa timla kull abbiss. Jiena nħossni kuntenta immens quddiem il-kobor ta' Alla. Li nara l-kobor ta' Alla huwa iżjed minn biżżejjed sabiex jagħmilni kuntenta għall-eternita' kollha! Darba, meta rajt lil Ġesu' f'sura ta' tifel ċkejken staqsejtu: "Ġesu', għaliex qiegħed tieħu s-sura ta' tfiel bħalissa meta Inti qiegħed tikkomunika miegħi? Minkejja dan jiena xorta waħda għadni nara fik Alla bla tarf, il-Mulej u l-Ħallieq tiegħi." Ġesu' wieġeb li sakemm jiena nkun tgħallimt is-sempliċita' u l-umilta', Huwa kien ser jikkomunika miegħi bħal tifel ċkejken. + 1934. Waqt il-Quddiesa, meta l-Mulej Ġesu' kien espost fis-Sagrament Imqaddes, qabel it-Tqarbin jien rajt żewġ raġġi ħerġin mill-Ostja Mqaddsa, preċiż bħalma huma mpenġijin fix-xbieha, wieħed minnhom aħmar u l-ieħor ċar. U kienu riflessi fuq kull waħda mis-sorijiet u t-tfajliet (li konna nieħdu ħsiebhom), imma mhux fuq kollha kemm huma bl-istess mod. Fuq xi wħud minnhom bilkemm stajt narahom ir-raġġi. Kien l-aħħar jum tal-irtir tat-tfal. 22 ta' Novembru 1934. + F'okkażjoni minnhom id-direttur spirtwali tiegħi (Dun Sopocko) qalli ngħarbel sewwa fija nnifsi u nara sewwa jekk kellix xi rabta ma' xi oġġett jew kreatura partikolari, jew ukoll miegħi nnifsi; jew jekk jiena kontx ninħela fit-tpaċpiċ bla sens 'għax dawn l-affarijiet kollha.' (huwa qal) 'ifixklu lill-Mulej Ġesu', li jrid liberta' sħiħa biex imexxilek ruħek. Alla hu għajjur għal qlubna u jridna nħobbu lilu biss. Meta bdejt infittex fil-qiegħ ġewwa fija ma sibt l-ebda rabta ma' xi ħaġa, imma bħalma jiġri fl-affarijiet kollha li jikkonċernaw lili hekk ġrali wkoll f'din il-ħaġa, bdejt nibża' u m'afdajtx lili nnifsi. Ħassejtni għajjiena b'dan l-eżami dettaljat tiegħi nnifsi, għalhekk mort quddiem is-Sagrament Imqaddes u tlabt lil Ġesu' b'qalbi kollha, "Ġesu', Għarus tiegħi, Teżor ta' qalbi, Int taf li jiena naf lilek biss u li jiena m'għandi l-ebda mħabba oħra ħliefek; imma, Ġesu' li kieku jiena kont ser nintrabat ma' xi ħaġa li mhix Inti, jiena nitolbok u nerġa' nitolbok, Ġesu' bil-qawwa tal-ħniena Tiegħek, ħalli tinżel fuqi mewta f'daqqa, għax jiena nippreferi li mmut għal elf darba milli ma nkunx fidila lejk darba waħda wkoll fl-iċken ħaġa." F'dak il-waqt, Ġesu' f'daqqa waħda rajtu quddiemi, ġej minn ma nafx fejn, jiddi bi sbuħija li ma titwemminx, liebes libsa bajda b'dirgħajh merfugħin 'il fuq, u qalli dan il-kliem: Binti, qalbek hija s-serħan Tiegħi, hija l-għaxqa Tiegħi. Fiha ssib dak kollu li tant erwieħ ma jagħtunix. Għid din il-ħaġa lir-rappreżentant Tiegħi. U mument wara, ma rajt xejn, imma baħar kbir ta' konsolazzjonijiet daħal ġewwa ruħi. Issa jiena naf li xejn m'hu ser iwaqqaf imħabbti għalik, Ġesu' la t-tbatija lanqas il-kuntrarju, la nar u lanqas ix-xabla, lanqas l-istess mewt. Inħossni iktar b'saħħti minn dawn l-affarijiet kollha. Xejn ma' jista' jħabbatha mal-imħabba. Jiena qiegħda nara li l-iċken affarijiet magħmula minn ruħ li sinċerament tħobb lil Alla għandhom valur enormi fl-għajnejn qaddisa Tiegħu.
Djarju ta' Swor Fawstina – L-1 Pitazz (par.331-340)